
 15.4.2021
 BG
 Официален вестник на Европейския съюз
 L 129/1
 РЕГЛАМЕНТ ЗА ИЗПЪЛНЕНИЕ (ЕС) 2021/605 НА КОМИСИЯТА
 от 7 април 2021 година
 за определяне на специални мерки за контрол във връзка с африканската чума по свинете
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните (1)), и по-специално член 71, параграф 3 от него,
 като има предвид, че:
 (1)
 Африканската чума по свинете е инфекциозна вирусна болест по отглежданите и дивите свине, която може да окаже сериозно въздействие върху съответната популация от животни и върху рентабилността на свиневъдството и да причини смущения в движенията на пратки от тези животни и продукти от тях в рамките на Съюза и в износа към трети държави. При поява на огнище на африканска чума по свинете съществува риск болестотворният агент да се разпространи между животновъдните обекти за отглеждани свине и в метапопулациите от диви свине. Разпространението на болестта може значително да засегне производителността на животновъдния сектор поради преки и косвени загуби.
 (2)
 От 1978 г. африканска чума по свинете има в Сардиния, Италия, а от 2014 г. огнища на болестта има и в други държави членки, както и в съседни трети държави. Понастоящем африканската чума по свинете може да се счита за ендемична болест при популациите от свине в редица трети държави, съседни на Съюза, и тя представлява постоянна заплаха за свинете в Съюза. Настоящата обстановка с африканската чума по свинете също крие риск за здравето на отглежданите свине в незасегнати области на държавите членки, които в момента са засегнати от болестта, както и за отглежданите свине в други държави членки, по-специално с оглед на движението на пратки от свине и на продукти от тях.
 (3)
 В Решение за изпълнение 2014/709/ЕС на Комисията (2) са изложени мерките за контрол на здравето на животните във връзка с африканската чума по свинете в държавите членки и то е изменяно многократно, за да се вземат под внимание главно развитията в епидемиологичната обстановка в Съюза по отношение на тази болест и новите научни доказателства. То се прилага до 21 април 2021 г.
 (4)
 С Регламент (ЕС) 2016/429 се установява нова законодателна рамка за профилактика и контрол на болестите по животните, които се предават на животните или на хората. Африканската чума по свинете спада към определението за болест от списъка в този регламент и е предмет на правилата за профилактика и контрол на болестите, изложени в него. Освен това в приложението към Регламент за изпълнение (ЕС) 2018/1882 на Комисията (3) африканската чума по свинете е класифицирана като болест от категории А, Г и Д, която засяга свинете, докато с Делегиран регламент (ЕС) 2020/687 на Комисията (4) се допълват правилата за контрол на болестите от категории А, Б и В, изложени в Регламент (ЕС) 2016/429, включително мерките за контрол на болестта африканска